જો આવું ભારતમાં થયું હોત તો હોબાળો મચી ગયો હોત. મોદી સરકાર પર અભિવ્યક્તિની સ્વતંત્રતાના નામે તડાપીટ બોલી હોત, પરંતુ આ વાત કેનેડાની છે. કેનેડાની સરકારના વિભાગોએ કોઈપણ જાતનો ઢોલ પીટ્યાં વગર ચૂપચાપ ૨૨,૦૦૦ ફેસબૂક અને ટ્વિટર ખાતાં બંધ કરી દીધાં છે. જાન્યુઆરી ૨૦૧૬થી અત્યાર સુધીમાં સરકારી સૉશિઅલ મીડિયા ખાતાંઓમાંથી સત્તાવાર સંદેશાઓ અને વાચકોની ટીપ્પણીઓ એમ મળીને કુલ ૧,૫૦૦ પૉસ્ટ ડિલીટ કરી દેવામાં આવી છે. આ બાબતની ખબર ત્યારે પડી જ્યારે વિરોધ પક્ષોના સાંસદોએ હાઉસ ઑફ કૉમન્સ (આપણી લોકસભા જેવું)માં પ્રશ્નો ઉઠાવ્યાં. ત્યારે અનેક મંત્રાલયોએ કહ્યું કે તેઓ કંઈ એ બધી માહિતી નથી રાખતાં કે તેમણે કેટલા વપરાશકારોને બ્લૉક કર્યા કે કેટલી પૉસ્ટ ડિલીટ કરી.